2. ΑΠΟΦΑΣΗ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. Β1/569 της 22 Ιουν./12 Ιουλ. 1984 (ΦΕΚ Β΄ 461) Ορισμός της έδρας και τρόπος λειτουργίας των διοικουσών επιτροπών του Πανεπιστημίου Αιγαίου, του Ιονίου Πανεπιστημίου και του Πανεπιστημίου Θεσσαλίας. Έχοντας υπόψη: 1.Τις διατάξεις του άρθρ. 5 (παρ. 4) του Π.Δ. 83/1984 «ίδρυση Πανεπιστημίου Αιγαίου, Ιονίου Πανεπιστημίου και Πανεπιστημίου Θεσσαλίας» (ΦΕΚ 31 τ.Α΄). 2.Την απόφαση Η. 5421/1982 με τίτλο «ανάθεση αρμοδιοτήτων στους Υφυπουργούς Εθνικής Παιδείας και Θρησκευμάτων» (ΦΕΚ 474 τ.Β΄), αποφασίζουμε: 1.Έδρα των διοικουσών επιτροπών του Πανεπιστημίου Αιγαίου, του Ιονίου Πανεπιστημίου και του Πανεπιστημίου Θεσσαλίας ορίζεται η Αθήνα. Κάθε μια από τις διοικούσες επιτροπές, μπορεί μετά από απόφαση της, να συγκαλείται και να συνεδριάζει και στην έδρα του αντίστοιχου ιδρύματος ή στην έδρα των επί μέρους πανεπιστημιακών μονάδων. Μπορεί επίσης, ύστερα από αιτιολογημένη απόφασή της να συνεδριάζει και σε οποιαδήποτε άλλη πόλη της ευρύτερης γεωγραφικής περιοχής στην οποία ανήκει το ίδρυμα και στην οποία μελετάται η ίδρυση ή η εγκατάσταση πανεπιστημιακών μονάδων. 2.Η διοικούσα επιτροπή συγκαλείται σε τακτικές συνεδριάσεις 1 φορά το μήνα. Έκτακτη σύγκληση γίνεται για συγκεκριμένα θέματα όταν ζητηθεί από τον πρόεδρο της Δ.Ε. ή από το 1/3 των μελών της ή από τον Υπουργό Εθνικής Παιδείας και Θρησκευμάτων. 3.Η διοικούσα επιτροπή συγκαλείται με πρόσκληση του προέδρου. Η πρόσκληση στην οποία αναγράφονται τα θέματα της ημερήσιας διάταξης επιδίδεται με απόδειξη σε καθένα από τα τακτικά και αναπληρωματικά μέλη 3 τουλάχιστον ημέρες πριν από την ορισμένη ημερομηνία κάθε τακτικής συνεδρίασης ή 2 τουλάχιστον ημέρες πριν την ημερομηνία για την οποία έχει οριστεί έκτακτη συνεδρίαση. Η πρόσκληση επιδίδεται επίσης και στους εκπροσώπους της ΕΦΕΕ που συμμετέχουν στη διοικούσα επιτροπή. 4.Η διοικούσα επιτροπή βρίσκεται σε απαρτία όταν είναι παρόντα τα μισά τουλάχιστον από τα μέλη της στα οποία πρέπει οπωσδήποτε να περιλαμβάνεται ο πρόεδρος ή ο αντιπρόεδρος. Σε περίπτωση που δεν υπάρξει απαρτία, η συνεδρίαση μπορεί να επαναληφθεί στον ίδιο τόπο, την επόμενη ημέρα και με τα ίδια ακριβώς θέματα, με την προϋπόθεση ότι τούτο έχει ανακοινωθεί στα μέλη συγχρόνως με την επίδοση σ’ αυτά της προσκλήσεως για την ορισμένη τακτική ή έκτακτη συνεδρίαση. Στην περίπτωση αυτή η διοικούσα επιτροπή θεωρείται ότι βρίσκεται σε απαρτία αν είναι παρόντα το 1/3 του συνόλου των μελών της στα οποία οπωσδήποτε περιλαμβάνεται ο πρόεδρος ή ο αντιπρόεδρος. 5.Τα αναπληρωματικά μέλη μπορούν να μετέχουν στις συνεδριάσεις της διοικούσας επιτροπής, έχουν όμως δικαίωμα ψήφου μόνο σε περίπτωση απουσίας ή κωλύματος τακτικού μέλους. 6.Ο πρόεδρος της διοικούσας επιτροπής βοηθούμενος και από τον γραμματέα καταρτίζει την ημερήσια διάταξη των συνεδριάσεων, μεριμνά για την ύπαρξη εισηγήσεων για όλα τα θέματα και μπορεί να ορίζει ανώτατο χρονικό όριο συζήτησης για κάθε ένα από αυτά. 7.Θέμα που δεν περιλαμβάνεται στην ημερήσια διάταξη είναι δυνατό να συζητηθεί στην αρχή κάθε συνεδρίασης και πάντως για περιορισμένο χρόνο που δεν μπορεί να ξεπερνά τη μισή ώρα, εφόσον προτείνεται από το 1/3 τουλάχιστον των μελών της Δ.Ε. 8.Κατά τις ψηφοφορίες τα μέλη της Δ.Ε. ψηφίζουν κατά αλφαβητική σειρά, αφού καθοριστεί με κλήρωση ποιος θα ψηφίσει πρώτος. Ο πρόεδρος ψηφίζει τελευταίος. 9.Οι αποφάσεις παίρνονται με απόλυτη πλειοψηφία των παρόντων κατά τη συνεδρίαση μελών. Σε περίπτωση ισοψηφίας υπερισχύει η ψήφος του προέδρου. 10.Οι αποφάσεις της διοικούσας επιτροπής πρέπει να είναι αιτιολογημένες. 11.Ο πρόεδρος μετά από απόφαση της διοικούσας επιτροπής μπορεί να προσκαλεί στις συνεδριάσεις οποιοδήποτε για την παροχή πληροφοριών ή γνώμης για συγκεκριμένα θέματα ή να αναθέτει σε άτομα ή ομάδες εργασίες τη μελέτη συγκεκριμένων θεμάτων. 12.Σε κάθε συνεδρίαση τηρούνται πρακτικά στα οποία αναγράφονται ο χρόνος και ο τόπος συνεδρίασης, το ονοματεπώνυμο όλων των μελών που συμμετέχουν, τα θέματα της ημερήσιας διάταξης, οι αποφάσεις καθώς και η γνώμη της μειοψηφίας. 13.Τα πρακτικά επικυρώνονται στην ίδια ή σε μια από τις αμέσως επόμενες συνεδριάσεις. Οι αποφάσεις μπορούν να εκτελούνται και πριν από την επικύρωση των πρακτικών μόνο εφόσον υπάρχει σχετική απόφαση της διοικούσας επιτροπής. 14.Τα πρακτικά υπογράφονται από τον πρόεδρο, τα μέλη που μετέχουν στη συνεδρίαση και το γραμματέα. Αν κάποιο από τα μέλη αρνηθεί να υπογράψει γίνεται μνεία της άρνησης και του λόγου αυτής στα πρακτικά. 15.Τα πρακτικά για κάθε συνεδρίαση παίρνουν ιδιαίτερο αύξοντα αριθμό, αρχίζει δε νέα αρίθμηση με την έναρξη κάθε πανεπιστημιακού έτους. Αριθμός μπαίνει ανεξάρτητα αν υπάρχει ή μη απαρτία στη συνεδρίαση. 16.Τα πρακτικά καταχωρούνται από το γραμματέα σε ειδικό βιβλίο αριθμημένο και μονογραφημένο. 17.Για θέματα που δε ρυθμίζονται με την απόφαση αυτή εφαρμόζονται ανάλογα οι ισχύουσες διατάξεις της νομοθεσίας για τα Α.Ε.Ι. (Αντί για τη σελ. 636,707) Σελ. 636,707(α) Τεύχος Ι-13 Σελ. 53 Πανεπιστήμια Αιγαίου, Ιονίου και Θεσσαλίας 31.ΗΑ.ε.2 